Shalom ja tere õhtust! Eetris on TV7 lisraeli Uudised Jeruusalemmast.
Põhiteemad -
Peaminister Netanyahu andis heakskiidu
Leviathani gaasivälja arendamiseks Iisraeli Vahemere äärsel rannikul.
Lõuna-Iisraelis kasvavad pinged. Julgeolekuametnike andmeil
püüavad Palestiina islamistid jätkata relvastatud konflikti Iisraeliga.
Rohkem kui tosina riigi välisministrid kohtuvad New Yorgis kõnelustel,
et püüda lõpetada Süüria 5-aastane kodusõda.
Pärast aastaid kestnud sisepoliitilisi erimeelsusi
allkirjastas peaminister Netanyahu lõpliku heakskiidu andva lepingu
Leviathani gaasivälja arendamiseks Iisraeli Vahemere-äärsel rannikul.
Vaatamata oponentide kriitikale,
kelle väitel hakkab Iisraeli suurimat gaasimaardlat kontrollima üks firma,
mis piirab konkurentsi, surus Netanyahu lepingu läbi,
nimetades seda kriitiliseks riiklikule julgeolekule.
Leping on vajalik meie julgeolekule,
sest me ei taha, et meil oleks vaid üks jõujaam, mida tulistatakse,
ja üks gaasiplatvorm, mida tulistatakse.
Tahame mitut platvormi.
Ilma gaasilepinguta pole võimalik arendada suuri gaasivälju, Leviathanit
ja lisaplatvorme, mida tahame. See on ainus võimalus,
ja selle julgeolekuaspekti tõttu lepingut edendamegi.
Lepingu järgi kontrollivad gaasivälja Texase Noble Energy
ja Iisraeli Delek Group, kes Leviathani 2010. a avastasid.
Nad peavad siiski ära müüma oma teised, väiksemad varad.
Netanyahu teatel on mitmed riigid huvitatud majanduskoostööst
seoses gaasimaardlaga, nende seas ka Türgi ja Egiptus,
mis parandab Iisraeli rahvusvahelisi positsioone.
Mitmed riigid on sellest huvitatud, mitte üksnes Kreeka ja Küpros,
kelle juhtidega kohtun Küproses mõne nädala pärast,
kuid huvi tunnevad ka Jordaania ja Palestiina omavalitsus,
ning lisaks peame kõnelusi ka Türgi ja Egiptusega, kahe tähtsa riigiga,
ning Euroopa riikidega, kes gaasist huvitatud on.
See on tähtis meie jaoks, majanduse, julgeoleku, ühiskonna
ja meie välissuhete jaoks.
Hetkel ka majandusministri rollis Netanyahu allkirjastatud gaasilepe
viis kohtumiseni Iisraeli ja Türgi esindajate vahel
seoses majanduskoostöö edendamisega Iisraeli maagaasi osas.
Netanyahu ütles eelmine nädal, et varasematel kõnelustel Ankaraga
arutati võimalust eksportida Iisraelist maagaasi Türki
või Türgi kaudu teistesse riikidesse.
Kui Jeruusalemm ja Ankara sõlmivad vastava lepingu,
paranevad aastaid pingelised olnud kahepoolsed suhted.
See on Iisraeli Välisministeeriumi kantsleri Dore Gold'i sõnul
Iisraeli suur soov.
Stabiilsete suhete saavutamine Türgiga on Gold'i sõnul
üks Iisraeli olulisemaid prioriteete ja juudiriik uurib pidevalt võimalusi,
kuidas vabaneda erimeelsustest Türgiga
ja taastada tugev strateegiline liit.
Lõuna-Iisraelis kasvavad pinged. Julgeolekuametnike andmeil
püüavad Palestiina islamistid jätkata relvastatud konflikti Iisraeliga.
Eile õhtul tulistasid Palestiina militandid Gazast raketi
Lõuna-Iisraeli suunas, mis plahvatas sektori enda läheduses.
Vigastusi ja purustusi ei esinenud.
Teise intsidendi suhtes ütles TV7ga rääkinud,
anonüümseks jääda soovinud Iisraeli kaitseametnik,
et eile hoiti Gaza turvatara lähedal ära suur terrorirünnak.
Tavapatrulli käigus avastas IDF salk mitu pommi,
millega taheti tabada Iisraeli sõdureid.
Viimase avastuse eel plahvatas üks teeäärne pomm
turvataral patrullinud IDF vägede lähedal.
Selles intsidendis vigastusi ja purustusi ei esinenud.
Kui peaminister Netanyahu ja kaitseminister Ya'alon
nädala alguses Lõuna-Iisraelis käisid,
ütles Ya'alon, et Hamas on kaotamas kontrolli Gaza üle,
kuna Islamiriigi ISISe palestiinlastest toetajad,
keda Ya'alon nimetas 'teisteks elementideks',
vastutavad enamiku juudiriigile suunatud raketitule eest.
Ya'aloni sõnul reageerib Iisrael sellele vaatamata
kõigile Gazast lähtuvatele provokatsioonidele,
et tagada iisraellaste turvalisus ja suveräänsus.
Süüria konflikti teemal -
Rohkem kui tosina riigi välisministrid, sh Venemaa, USA, Türgi,
Saudi Araabia, Iraani ja teiste Euroopa ja Lähis-Ida riikide omad,
kohtuvad New Yorgis Palace'i hotellis kõnelustel,
et püüda lõpetada Süüria 5-aastane kodusõda.
Saksa välisminister Steinmeier oli ettevaatlikult optimistlik
enne kohtumist, kus püütakse leida teed poliitilise protsessi alustamiseks,
ja ütles, et kõik osalejad võtavad asja tõsiselt ja otsustavalt.
Viinist Pariisini, Riyadhist Moskvani ja täna New Yorgis -
konverentsid kolmel kontinendil -
see näitab, kui tõsiselt me leiame,
et pärast viit aastat kodusõda ja 300 000 hukkunut Süürias,
peab midagi muutuma.
New Yorgis on oluline esile tuua
opositsiooni nägemused
neile, kellega vestlesime Viini poliitilises ümarlauas.
Olulisim, mis on vaja saavutada,
on teha uusi samme vajaliku relvarahuni jõudmiseks
relvastatud opositsioonirühmituste
ja Assadi julgeolekuvägede vahel.
Iraani president Rouhani sõnul
hakkab Iraan paari nädala jooksul ellu viima tuumalepet,
mis sõlmiti juulis Teherani ja P5+1
(USA, Venemaa, Hiina, Prantsusmaa, Inglismaa ja Saksamaa) vahel.
Täna võin Iraani rahvale öelda,
et tee tuumaleppe rakendamiseks on valmis.
Teine pool on teinud mitu suurt sammu
ja ka Iraan on teinud vastuseks teatud samme
ning teised võtmesammud tehakse järgmise nädala-paariga,
et kindlustada lõplik jõustumine.
Rouhani kinnitas ka rahvale,
et Iraani majandust halvanud rahvusvahelised sanktsioonid
kaotatakse mõne nädalaga.
Võin suurele Iraani rahvale öelda, et kui Jumal tahab,
eemaldatakse sanktsioonid mõne nädalaga.
Rahvusvahelise Aatomienergia Agentuuri 35-liikmeline juhatus
otsustas lõpetada juurdluse Iraani varasema tuumaprogrammi suhtes.
Otsust loobuda Iraani minevikus tuhnimisest
peetakse agentuuri toetuseks tuumalepingule.
Iisraeli energiaministri Steinitzi sõnul oli IAEA otsus lõpetada uurimine,
kas Iraan püüdis minevikus tuumarelva arendada,
poliitiline, mitte professionaalne käik.
Steinitzi sõnul signaliseeris see iraanlastele,
et rahvusvaheline kogukond on valmis eirama nende käitumist
tuumarelva arendamise taotlemisel ja selle kohta valetamisel,
et tuumalepingu jõustumist kiirendada.
Aitäh vaatamast!
Seoses jõulude ja uue aastaga jätkuvad Iisraeli Uudised 4. jaanuaril.
Soovin enda ja Jeruusalemma meeskonna poolt
Häid Jõule ja Head Uut Aastat!
Kohtumiseni esmaspäeval, 4. jaanuaril.
Tõlge: Monika Jaaguri